"Tuld ma tulin viskama maa peale." Luuka 12:49
One Way - Üks tee
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas sügise esimene One Way saade
Kaisaniemest, Helsingi südamest.
Siin, meie tegevuskeskuse allkorrusel on kohvik ja raamatupood
ning ülakorrusel telestuudio, montaazhi- ja kontoriruumid.
Tere tulemast tutvuma!
Meie aadress on Kaisaniemenkatu 10.
Suvekordused on läbi ja täna jätkame uute teemadega.
Tänane teema on tähtis ja aktuaalne -
mida Piibel räägib paadumusest?
Miks see on nii ohtlik ja mida Jeesus sellest rääkis?
Õpetab Tapani Suonto.
Loen alates Markuse 6:48 -
"Jeesus tuli neljandal öövahikorral mere peal kõndides nende juure
ja tahtis neist mööda minna.
Aga kui nad teda nägid mere peal kõndivat,
arvasid nad, et see on tont ja hakkasid karjuma.
Sest nad kõik nägid teda ja ehmusid. Aga ta rääkis kohe nendega ja ütles:
"Olge julged, mina olen, ärge kartke!"
Ja ta läks nende juure paati, ja tuul rauges.
Ja nad kohkusid üpris väga iseenestes,
sest nad ei olnud veel aru saanud leibade loost,
vaid nende süda oli läinud kõvaks."
Miks tahtis Jeesus mööda minna?
Kas tal oli kiire või oli sõudmine tema meelest igav?
Usun, et Jeesus tegutses üllatavalt selleks, et jüngrite südant testida.
Kas nende süda oli mõistnud kõike, mida Jeesus oli õpetanud või mitte?
See test paljastas jüngrite südamete olukorra.
Mida Piibel ütleb: nende süda oli läinud kõvaks.
Mida tähendas see paadumus jüngrite juures?
See pidi olema väga tähtis, kuna Jeesus rääkis tihti paadumisest
ja hoiatas jüngreid selle eest.
Ta ei rääkinud paadumisest variseridele ja uskmatule maailmale,
vaid enda jüngritele, kes Teda südamest järgisid.
Ta hoiatas neid paadumise eest.
Seetõttu on meil kasulik teada, mida paadumus tähendab.
Mida Jeesus mõtles, kui sellest jüngritele rääkis?
'Paaduma' tähendab 'kõva olema', 'südant kõvaks tegema',
'südant tuimestama'.
Paljud arvavad, et kurat või see paha maailm paadutab,
kuid Piibel ütleb, et Issand paadutab.
Jehoova ütles Moosesele: "Vaata, et sa teed vaarao ees
kõiki neid imetegusid, mis ma su kätte olen andnud.
Aga mina teen ta südame kõvaks ja tema ei lase rahvast ära."
Mooses tegi suuri tunnustähti ja imesid,
kuid vaarao ei kuulnud Püha Vaimu häält
ning juhtus, et ta tegi südame kõvaks ja paadus.
"Ja Egiptuse võlurid tegid oma salakunstidega ka sedasama ...
... ja vaarao süda jäi kõvaks ja ta ei kuulanud neid,
nagu Jehoova oli ütelnud."
Piibel ütleb samuti, et mitte ainult Issand,
vaid ka inimene paadutab ennast.
"Õnnis on inimene, kes alati kardab Jumalat,
aga kes teeb oma südame kõvaks, langeb õnnetusse!"
Heebrealaste kirjas öeldakse: Ärge paadutage oma südameid!
Meile öeldakse: "Armsad, ärge paadutage oma südant!"
Kuigi Piibel ütleb selgelt, et ka Jumal paadutab,
vastutab lõpuks siiski inimene oma südame paadumise eest.
Jumal paadutab selle, kes teeb südame kõvaks
ega kuule Tema häält.
Vaarao puhul nägi Ta juba ette, et tema süda oli liiga kõva
kuulmaks Jumala häält, ja nii muutus kõik hea,
mida Jumal rääkis vaarao päästmiseks,
tema paadumuseks.
Jumal teadis seda ette ja ütles: Jumal paadutab vaarao südame.
Seda õnnetust kasutas Jumal vahendina oma rahva kasvatamiseks.
Ta osutas oma võimu ja vägevust keset kuradi vastupanu.
Ka vaarao paadunud süda teenis Jumala eesmärke.
Jumal on nii suur, et kasutab ka paadumist
oma plaanide elluviimiseks.
Piibel ütleb: "Selles kõiges me saame täie võidu tema läbi,
kes meid on armastanud!"
"Neile, kes Jumalat armastavad, tuleb kõik ühtlasi heaks."
On hea meeles pidada: Jumal ei paaduta kunagi kedagi,
et teda hukatusse saata.
Jumala peamine tahe on, et kõik saaksid päästetud.
Jumal ei taha, et keegi põrgusse satuks.
Põrgu pole tehtud inimestele, vaid saatana inglitele.
On suur õnnetus, et sinna satub ka inimesi.
Kui inimene on südame kõvaks teinud ega ava seda, kui Jumal räägib,
muutub Jumal kõne tema jaoks üha suuremaks paadumuseks.
Mida rohkem Jumal räägib, seda kõvemaks peab selline inimene
oma südame tegema ja nii jõuab ta üha suuremasse pimedusse.
Paadumusega on alati seotud ka pettus.
"Manitsege üksteist iga päev, niikaua kui veel üteldakse 'täna',
et ükski teie seast ei paaduks patu pettusest!"
Kui inimene teeb pattu, teeb ta samas oma südame kõvaks.
Pidev patus elamine on seetõttu ohtlik,
et paadunud süda muutub lõpuks pimedaks
ja satub täiesti kuradi pettuse küüsi.
Paadunule võib ka must valgena näida.
Kohtan oma töös aeg-ajalt paadunud, kibestunud inimesi,
kes on mingis eluetapis Kristusest loobunud.
Paljude südames on kõik see kaunis, mida nad kord Kristuses omasid,
muutunud vastikuks ja kristlik kogudus on nende silmis
kurjuse ja isekuse hälliks, mida nad vihkavad ja väldivad.
Nad arvavad, et näevad tõde, kuid tegelikult on nad nii paadunud,
et on täiesti kuradi pettuse küüsis.
Patt on pimestanud nende silmad ja nad ei näe tõde ega tegelikkust,
vaid väga valelikku maailma.
Vaid meeleparanduse kaudu võib selline inimene vabaneda valest
ja pimedusest.
Seetõttu ütlen: alati kui leiad oma elus pattu,
tunnista see Jumalale ja loobu sellest.
Püha Vaim saab siis valgustada su teed.
Ole valmis kuulma Jumala häält ja alistuma Jumala tahtele,
sel juhul ei lähe su süda kõvaks ega silmad pimedaks.
On tähtis olla alati avatud Püha Vaimu häälele,
ükskõik, mida Ta ka ei räägiks.
Jumala Sõna on samuti tähtis tegur paadumisele kalduvate inimeste jaoks.
Oleme kõik paadumisaltid ja Jumala Sõna kaitseb meie südant.
Kuid Jumala Sõna ka paadutab, kui me ei soostu seda kuulama
ja vastu võtma.
Piibel ütleb, et Sõna ei tule kunagi tühjalt tagasi.
See kas teeb, mida Jumal tahab või see paadutab.
See ei naase kunagi tühjalt.
Jumala Sõna on kui päikesesoojus, mis teeb savi kõvaks,
kuid sulatab vaha.
Me kas teeme südame kõvaks või muutume Sõna ääres pehmemaks.
Me kas muutume üha pimedamaks või veel altimaks Jumala tahtele
ja tundlikumaks Tema häälele.
Jumala Sõna kas õnnistab või paadutab.
Vaarao puhul muutus Sõna paadumuseks,
kuid Jumal nägi seda juba ette ja ütles seda.
Selle asja muudab tõsiseks see, et Jumal võib oma tegevusega
paadumist kiirendada.
Jeesuse saabumine paadutas suure hulga juute.
"Sest sellesinase rahva süda on tuimaks läinud
ja nad kuulevad raskesti oma kõrvadega ja sulevad oma silmad,
et nad silmadega ei näeks ja kõrvadega ei kuuleks
ja südamega ei mõistaks ega pöörduks, et mina neid parandaksin!"
Paadumus viis selleni, et religioossed juhid
saatsid täielikus paadumuses ja pimeduses Jeesuse ristile.
Nende juhtimisel valis rahvas Messia asemel mõrvari
ja kõige selle taga oli siiski Jumala suur plaan.
Ristikannatuste kaudu sooritas Jeesus lunastuse ja lepituse.
Jumal ütles Jesajale sadu aastaid varem samad sõnad:
"Aja raskeks sellesinase rahva süda ja tee raskeks ta kõrvad
ning sule ta silmad, et ta oma silmadega ei näeks."
See on Jumala Sõna kogu oma vägevuses,
kui Jumal oma armastuses ja armus inimeste sekka ilmub.
Piibel ütleb ka: "Otsige Jehoovat, kui ta on leitav!"
Kui inimene on oma südame täielikult paadutanud,
ei jõua temani ka Jumala Sõna, seetõttu on tähtis,
et inimene otsib Jumalat siis, kui Jumal on leitav.
Meie ümber on palju paadunud maailma -
nad on nii paadunud ja kõvad, et nendeni ei jõua isegi Jumala Sõna.
Eestpalve kaudu võib Jumal halastada ja murda ka kõige kõvema südame.
Jeesuse saabumine ja Jeesuse mõju maa peal
tekitas teatud eskatoloogilise paadumusarengu.
Juba prohvetid ennustasid seda ja see jätkub siiamaani.
Paadumine süveneb maailmas ning Jumala Sõna vihkamime
ja vastupanu sellele üha kasvab.
Piibel räägib paadumisprotsessist, et lõpuks saabub öö,
mil keegi ei saa tööd teha.
Seegi toimub Jumala Sõna mõjul.
Paadumine läheb nii sügavale ja muutub nii totaalseks,
et keegi ei kuuluta enam evangeeliumi.
Seda arengut oleme viimaseil aastail näinud siin Soomes oma silmadega.
Viimase kümne aastaga on Soome rahvas loobunud
Piibli tõdedest ja viha kristlaste vastu
on muutunud üha suuremaks.
Mida enam maailmas evangeeliumi kuulutame,
seda enam meid vihatakse.
Meid nimetatakse äärmuskristlasteks -
sünnivad uued terminid; oleme fundamentalistid.
Oleme paljude meelest pahad ja ohtlikud,
kuna usume Kristusse.
See paadumus viib lõpuks selleni, et keegi ei saa tööd teha.
See protsess ei käi üksnes Soomes, vaid kõikjal maailmas.
Jeesus ütles selle päeva kohta: "Siis vaadake üles
ja tõstke oma pead, sest teie lunastus läheneb!"
Pidage seda meeles.
Me ei vaata seda maailma ja selle arengut lähtuvalt sellest,
mida ootame, vaid Keda ootame.
Vihkamine Piiblile ustavate kristlaste vastu räägib sellest,
et aeg on lähedal.
Pulmalauda juba kaetakse ja peagi kõlab pasunahüüd.
Selle maailma paadumus on aja märk,
mis räägib sellest, mis peagi sünnib ja kes peagi saabub.
Mis paadutas jüngrid, nii et Jeesus pidi neid hoiatama?
Kui jüngrid nägid Jeesust vee peal kõndivat, nad ehmusid.
Seepeale ütles Jeesus: Miks on teie süda kõvaks läinud?
Jüngrid käisid maailma parimas Piiblikoolis.
Püha Vaim oli neile vägevalt rääkinud
ja nad olid näinud suuri imesid.
Jumal oli Jeesuse sõnade ja tegude kaudu rääkinud neile nii,
nagu keegi teine ei enne ega pärast seda polnud kuulnud;
sellise vägevuse ja jõuga.
Jeesus oli äsja teinud suure söötmisime ja nüüd kõnnib mööda vett.
Need ei olnud just väiksed asjad.
Jüngrid nägid oma silmadega Jumala reaalsust, võimu ja väge,
kuid nad ei olnud sõnumit vastu võtnud.
Veidi hiljem õpetab Jeesus jüngreid ja märkab neid arutlevat selle üle,
et neil pole leiba kaasas.
Jeesus ütleb: "Mis te arutate, et teil ei ole leiba?
Kas te veel ei mõista ega saa aru? Kas teil on ikka alles kõva süda?"
Meil on maiste inimestena tänagi raske Jumala Sõna vastu võtta.
Piiblisõna jääb küll meelde, võime seda peast teada,
kuid see ei jõua meie südamesse ega muutu meile reaalsuseks.
Püha Vaimu eesmärk on avada meie südame silmad nägema
Jumala reaalsust ja saada meid seda usu läbi argielus omaks võtma.
Ta tahab, et omastaksime fakti, et Jeesus elab ja on üles tõusnud,
et me ei teaks seda mingi religioosse tõena,
vaid et me mõistaksime, et Ta on tõusnud surnuist
ja valitseb täna Isa paremal käel,
Ta on Issand, kellele miski pole võimatu.
Paulus kirjutab korintlastele:
"Meile, kes me ei vaata nähtavaile, vaid nähtamatuile asjadele;
sest nähtavad asjad on ajalikud, nähtamatud aga igavesed."
Peame sihikindlalt sulgema südame maailma uskmatuse häältele
ja võtma südamesse vastu Jumala Sõna.
Tänagi tegutseb meie seas elav Jumal,
kes räägib meile oma Sõna kaudu.
Maailm on sulgenud oma südame Püha Vaimu häälele.
See on toimunud nii põhjalikult, et kui püüame inimestega rääkida,
nad ei kuula meid;
kui kirjutame raamatuid, nad ei loe neid;
kui laulame laule Kristusest, nad ei kuula neid.
Nad on pööranud Jumalale väga otsustavalt selja,
ja kahjuks vormib nende reaalsus meie ühiskonda
ning selle maailma mõtteviisi ja väärtusi.
Meie peaksime olema teistsugused.
Peaksime Jumalat kiiresti kuulma, kiiresti uskuma
ja tegutsema kuuldu põhjal, sest Tema sõnades on elu.
Peame olema teistsugused, kui see maailm, vastupidised.
Üks pastor ütles kord, kui Jeesus elaks praegu,
oleks kõik hästi.
Aga Jeesus elab ju?! Sel juhul on ju kõik hästi.
Oleme kahjuks tihti nii paadunud, et elame nii,
nagu Jeesus oleks surnud Jumal, mitte ülestõusnud.
Nii tekib meil paanika väikseimateski tormides.
Me ei mäleta, et Jeesus on üles tõusnud,
me ei mäleta, et Ta ütles: kõik tuleb ühtlasi kasuks neile,
kes Jumalat armastavad.
See on meil peast läinud ja elame täiesti teises reaalsuses,
kus pole enam ülestõusnud, kõikvõimast Jeesust Kristust.
Meil on ka suur kalduvus sulgeda silmad Jumala reaalsuse eest
ja kinnitada oma pilk ajalikele vajadustele,
ajalikule maailmale ja selle muredele.
Paljud tulevad altarile ja paluvad eestpalvet,
et Jumal annaks uue korteri, uue auto või naise või mehe või töö.
Meil on mitmesuguseid vajadusi ja pole vale nende eest palvetada.
Vahel küsin aga inimestelt: Kas oled usus? On sul rahu südames?
Inimesed võivad vastata: Ma pole päris kindel,
aga mul on tõesti tööd vaja; või: Mul oleks paremat korterit vaja.
Sellised inimesed käivad kümnetel koosolekutel,
et saada mingit andi, kuid nad ei võta vastu anni andjat
ja elu, mida pakub Jeesus.
Kui Jeesus annab elu ja inimene leiab selle elu,
võib juhtuda, et Ta annab selle korteri ära, oma raha ära;
ta on valmis loobuma sõpradest ja perest
ning minema keset viletsust vaid seetõttu,
et Jeesus on andnud talle elu ja see on nii suur,
et sellest peab rääkima kogu maailmale.
Selline inimene pole paadunud, vaid tema südames on elu,
mille andis Jeesus Kristus.
Inimesed ütlevad tihti, et Jumal ei räägi minuga.
Kuidas Jumal sinuga räägib, kui Ta minuga ei räägi kunagi?
Võib-olla Jumal ei räägi seda, mida inimene tahaks kuulda?
Ole aldis kuulma, mida Jumal tahab öelda
siis kuuled veelgi ja leiad vastused küsimustele oma elus.
Paljudele usklikelegi on Jeesus vaid andide andja, mitte And.
Paljudele on Jeesus vaid kiirabi haiguste puhul.
Võime käia mööda maailma, et saada vaid esmaabi
oma valudele ja vaevadele.
Stanley Jones ütles, et evangeeliumi rõhk
ei ole ihu paranemises.
Kui tervenemine muudetakse keskseks, on inimene tähtsaim
ja Jumal teenib teda, hoides teda tervena.
Jumal peab olema keskpunktis ja meie tema teenrid,
ükskõik, kas terved või haiged.
Alati kui teeme inimese vajadused keskseks, satume eksitusse.
Tänapäeval maailmas kuulutatavas evangeeliumis on tihti keskpunktiks
inimene oma vajaduste ja probleemidega.
See viib inimese eksitusse ja see võib teda paadutada.
Jumal ei pea olema meie teener, kes alati jookseb,
kui meil midagi viga on.
Meie peame olema Jumala teenijad, kes on kogu südamest, hingest,
meelest ja jõust Temale alistunud ning armastame Jumalat.
Tapani Suonto õpetus paadumusest jätkub järgmisel esmaspäeval,
kui ta käsitleb eelkõige seda, miks Jeesus hoiatas oma jüngreid
paadumuse eest
ja kuidas ilmneb paadumus tänapäeva maailmas?
See on tänaseks kõik.
Aitäh vaatamast!
Kohtumiseni järgmisel esmaspäeval!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui käesolev saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi